สตาร์ วอร์ส ไตรภาคต่อ

| สตาร์ วอร์ส ไตรภาคต่อ |
| --- | --- |
        โลโก้ สตาร์ วอร์ส ไตรภาคต่อ
กำกับ:   เจ.เจ. แอบรัมส์ (7, 9)  ไรอัน จอห์นสัน (8) 
บทภาพยนตร์:   ลอว์เรนซ์ แคสแดน (7)  เจ.เจ. แอบรัมส์ (7, 9)  ไมเคิล อารดต์ (7)  ไรอัน จอห์นสัน (8)  คริส เทอร์ริโอ (9) 
อำนวยการสร้าง:   แคธลีน เคนเนดี  เจ.เจ. แอบรัมส์ (7, 9)  ไบรอัน เบิร์ก (7)  แรม เบิร์กแมน (8)  มิเชลล์ เรจวาน (9) 
นักแสดงนำ:   แฮร์ริสัน ฟอร์ด (7, 9)  มาร์ค ฮามิลล์  แคร์รี ฟิชเชอร์  แอดัม ไดร์เวอร์  เดซี ริดลีย์  จอห์น โบเยกา  ออสการ์ ไอแซ็ก  ลูพีตา ญองอ  แอนดี เซอร์คิส  ดอมห์แนล กลีสัน  แอนโทนี แดเนียลส์  ปีเตอร์ เมย์ฮิว (7)  แมกซ์ ฟอน ซีโดว (7)  เกวนโดลีน คริสตี (7, 8)  เคลลี แมรี แทรน (8, 9)  ลอรา เดิร์น (8)  เบนิซิโอ เดล โตโร (8)  นาโอมิ แอ็กกี (9)  ริชาร์ด อี. แกรนต์ (9)  เครี รัสเซลล์ (9)  โยนาส ซัวทาโม  เอียน แมกเดอร์มิด (9)  บิลลี ดี วิลเลียมส์ (9) 
กำกับภาพ:   แดน มินเดล (7, 9)  สตีฟ เยดลิน (8) 
ตัดต่อ:   มาร์ยาน แบรนดอน (7, 9)  แมรี โจ มาร์คีย์ (7)  บ็อบ ดักเซ (8)  สเตฟาน กรูบ (9) 
ดนตรีประกอบ: จอห์น วิลเลียมส์
บริษัทผู้สร้าง:   ลูคัสฟิล์ม  แบดโรบอตโปรดักชันส์ (7, 9)  
ผู้จัดจำหน่าย: วอลต์ดิสนีย์สตูดิโอส์โมชันพิกเชอส์
วันฉาย:   18 ธันวาคม ค.ศ. 2015 (2015-12-18)  (อุบัติการณ์แห่งพลัง)  15 ธันวาคม ค.ศ. 2017 (2017-12-15)  (ปัจฉิมบทแห่งเจได)  20 ธันวาคม ค.ศ. 2019 (2019-12-20)  (กำเนิดใหม่สกายวอล์คเกอร์) 
ประเทศ: สหรัฐ
ภาษา: อังกฤษ
ทุนสร้าง: 837 ล้านดอลลาร์สหรัฐ (เฉพาะเอพพิโซด 7, 8, 9)
ทำเงิน: 4.471 พันล้านดอลลาร์สหรัฐ (เฉพาะเอพพิโซด 7, 8, 9)
สตาร์ วอร์ส ไตรภาคต่อ (อังกฤษ: Star Wars sequel trilogy) เป็นภาพยนตร์ไตรภาคชุดที่สามของแฟรนไชส์ สตาร์ วอร์ส มหากาพย์บันเทิงคดีอวกาศซึ่งสร้างโดย จอร์จ ลูคัส ภาพยนตร์สร้างโดยลูคัสฟิล์มและจัดจำหน่ายโดยวอลต์ดิสนีย์สตูดิโอส์โมชันพิกเชอส์ ประกอบด้วย สตาร์ วอร์ส: อุบัติการณ์แห่งพลัง (2015), สตาร์ วอร์ส: ปัจฉิมบทแห่งเจได (2017) และ สตาร์ วอร์ส: กำเนิดใหม่สกายวอล์คเกอร์ (2019) ดำเนินเรื่องหลัง ไตรภาคต้น (เอพพิโซด 1–3; 1999–2005) และ ไตรภาคเดิม (เอพพิโซด 4–6; 1977–1983) ลูคัสมีแผนของไตรภาคต่อเมื่อช่วงต้นปี ค.ศ. 1976 แต่ก็ยกเลิกมันในปี ค.ศ. 1981 และสร้างแค่หกตอนแรกเท่านั้น เดอะวอลต์ดิสนีย์คอมพานี ซื้อลูคัสฟิล์มเมื่อปลายปี ค.ศ. 2012 และประกาศแผนที่จะสร้างภาพยนตร์ภาคต่อ ถึงแม้แผนไตรภาคต่อของลูคัสส่วนใหญ่จะไม่ถูกนำมาใช้ ภาพยนตร์ไตรภาคชุดนี้เป็นไตรภาคสุดท้ายใน 'มหากาพย์สกายวอร์คเกอร์'
ภาพยนตร์เรื่องแรก สตาร์ วอร์ส: อุบัติการณ์แห่งพลัง ฉายเมื่อวันที่ 18 ธันวาคม ค.ศ. 2015 กำกับโดย เจ.เจ. แอบรัมส์ และเขาก็เขียนบทร่วมกับลอว์เรนซ์ แคสแดนและไมเคิล อารดต์ แฮร์ริสัน ฟอร์ด, มาร์ค ฮามิลล์, แคร์รี ฟิชเชอร์ และนักแสดงคนอื่น ๆ กลับมารับบทเดิมจากในไตรภาคเดิมและนักแสดงนำร่วม ประกอบด้วย เดซี ริดลีย์, จอห์น โบเยกา, แอดัม ไดร์เวอร์และออสการ์ ไอแซ็ก ภาพยนตร์เรื่องที่สอง สตาร์ วอร์ส: ปัจฉิมบทแห่งเจได ฉายเมื่อวันที่ 15 ธันวาคม ค.ศ. 2017 กำกับและเขียนบทโดย ไรอัน จอห์นสัน นักแสดงส่วนใหญ่กลับมารับบทเดิมและภาพยนตร์เรื่องสุดท้าย สตาร์ วอร์ส: กำเนิดใหม่สกายวอล์คเกอร์ ฉายเมื่อวันที่ 20 ธันวาคม ค.ศ. 2019 กำกับโดยแอบรัมส์และเขาก็เขียนบทร่วมกับคริส เทอร์ริโอ
ภาพยนตร์ในไตรภาคนี้เล่าเรื่องของ เรย์ เด็กกำพร้าอายุ 19 ปี ซึ่งได้เข้าร่วม ขบวนการฝ่ายต่อต้าน ต่อสู้กับ ปฐมภาคี ที่ผงาดขึ้นมาหลังจาก จักรวรรดิกาแลกติก ล่มสลาย เรน์เรียนรู้วิธีแห่งพลัง จากลุค สกายวอล์คเกอร์และเลอา ออกานา และเผชิญหน้ากับ ไคโล เร็น—ลูกชายของเลอากับฮาน โซโล หลานชายของลุคและอนาคิน สกายวอล์คเกอร์—ผู้เข้าสู่ด้านมืดของพลัง ภาพยนตร์สองเรื่องแรกได้รับคำวิจารณ์ในเชิงบวก ขณะที่ภาพยนตร์เรื่องที่สามได้รับคำวิจารณ์ที่หลากหลาย ไตรภาคนี้ทำเงินมากกว่า 4.4 พันล้านดอลลาร์สหรัฐทั่วโลก โดยที่ภาพยนตร์ทุกเรื่องทำเงินมากกว่าหนึ่งพันล้านดอลลาร์สหรัฐทั่วโลก